Keskkonnaministeerium
Narva mnt. 7a
15172 Tallinn						Teie12.01.2005 nr 16-5/3164-2
							Meie 21.01.2005

Paluküla hiiemäe kaitsmine

Austatud minister Villu Reiljan

Tänan Teid vastuse eest, kus selgitasite Keskkonnaministeeriumi seisukohti Paluküla hiiemäe asjus! Jagame Teie seisukohta, et hiiemäe kaitsmisel tuleb tingimusteta lähtuda olemasolevatest seadusandlikest aktidest: Looduskaitseseadusest ja Kõnnumaa maastikukaitsela kaitse-eeskirjast.

Kahjuks jäi kirjast selgusetuks, kuidas Keskkonnaministeerium kavatseb Kõnnumaa maastikukaitseala kaitse-eeskirja Paluküla hiiemäe osas realiseerida. Samuti jäi selgusetuks, kas Keskkonnaministeerium soovib ja saab astuda samme kaitse-eeskirja rikkumiste ennetamiseks. Eelnevate õigusrikkumiste käigus on hiiemäge juba jäädavalt või pikaajaliselt kahjustatud (suusasilla ehitamiseks rajatud kaevand, lageraie, elektriliini ehitus jm).

Paluküla hiiemägi on maarahva  ajalooline pühapaik. Taarausuliste ja Maausuliste Maavalla Koda on huvitatud hiie hoidmisest Eesti seaduste ja heade tavade vaimus. Seetõttu oleme äärmiselt häiritud Palukülas seni toime pandud õigus- ja heade tavade rikkumistest.

Soovime Teiega kohtuda, et selgitada Maavalla Koja seisukohti Paluküla hiiemäe küsimustes ja arutada võimalusi hiiemäe paremaks hoidmiseks.

Austusega

Ahto Kaasik
Taarausuliste ja Maausuliste Maavalla Koja vanem